
	
	Р Е П У Б Л И К А   Б Ъ Л Г А Р И Я

     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




 
Р Е Ш Е Н И Е  
№  РС-288-25-095


Днес, 23.09.2025 година, в град София, Комисията за противодействие на корупцията (КПК, Комисията), в състав:


За председател: Антон Славчев
Член: Антоанета Георгиева – Цонкова
Член: Пламен Йоцов


У С Т А Н О В И:


Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-136 от 05.05.2025 г. по сигнал с вх. № С-288/29.04.2025 година. 
Производството е срещу Мартин Хърсовски – общински съветник в Общински съвет Б..   
В сигнала са изложени твърдения, че майката на Мартин Хърсовски -   Й.  С.  Х. е собственик и управител на дружеството „ ******“ ЕООД, което дружество има договорни отношения с община Б.. Това обстоятелство поражда съмнения, доколкото са възможни ситуации, при които общинският съветник може да е участвал в обсъждане, гласуване или вземане на решения, които имат отношение към дейността на „ ******“ ЕООД.  Иска се проверка дали Хърсовски е назначен в дружеството на майка си и изплащани ли са му възнаграждения във връзка със сключения договор с община Б. за изграждане на „TedEX“ клуб от община Б., както и дали Хърсовски е получавал възнаграждение за участието му в програмата „ABLE Mentor“. 
Във връзка с твърденията в сигнала Комисията е изискала и с писмо с вх. № КПК-2011 -2/02.07.2025 г. от Председателя на ПК по ЗПК при Общински съвет Б. (ОбС Б.) е получила следните заверени копия от документи: Решение № 276-МИ/31.10.2023 г. на Общинска избирателна комисия Б., Удостоверение № 30 за избран общински съветник; клетвен лист; Декларация по чл. 35, ал. 1, т. 1 от Закона за противодействие на корупцията и за отнемане на незаконно придобитото имущество с № В-00-626/24.11.2023 г.; Препис –извлечение от Протокол № 3 от заседание на ОбС Б., проведено на 11.12.2023 г.; писмо от община Б. с изх. № 61-03-218-001/ 20.06.2025 г., с което са изпратени: Договор № 98-00-272/08.07.2024 г. между община Б. и „ ******“ ЕООД и Допълнително споразумение № 98-00-272-001/16.09.2024 г. към договора.  
Служебно са извършени справки в Търговския регистър и регистър на юридическите лица с нестопанска цел (ТРРЮЛНЦ), в правно-информационната система „Сиела“, в НБД „Население“ и на ел. страница на община Б.. 

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес и е подписан.     
Мартин  Хърсовски е избран за общински съветник в Общински съвет Б. с Решение № 276-МИ/31.10.2023 г. на ОИК Б. и съгласно Удостоверение № 30 на ОИК Б.. Същият встъпва като такъв на 14.11.2023 г., видно от клетвен лист от същата дата. 
На 11.12.2023 г. е проведено заседание на Общински съвет Б., обективирано в Протокол № 3/11.12.2023 г., като трета точка от приетия дневен ред е предложение за избор на ръководства и членове на постоянните комисии към Общински съвет Б.. Съгласно Протокола Хърсовски е избран за член на Комисията за децата, младежта, спорта, туризма и работата с неправителствени организации, както и за член на Комисията по образование, култура и вероизповедание.  
На 24.11.2023 г. Хърсовски подава Декларация по чл. 35, ал. 1, т. 1 от Закона за противодействие на корупцията и за отнемане на незаконно придобитото имущество, в която декларира, че не заема друга длъжност и не извършва дейности, които съгласно Конституцията или специален закон са несъвместими с положението му на лице, заемащо публична длъжност. 
От служебно извършена справка в Регистър НБД „Население“ за съпрузи или лица, които се намират във фактическо съжителство, роднини по права линия, по съребрена линия - до четвърта степен включително и по сватовство – до втора степен включително се установява, че Мартин   Хърсовски и  Й.  С.  Х. са в родствена връзка, а именно - син и майка. 
Също от справката в ТРРЮЛНЦ се установява, че дружеството „ ******“ ЕООД е с едноличен собственик и управител  Й.  С.  Х.. Дружеството е учредено през април 2021 г. с едноличен собственик на капитала и управител Мартин Хърсовски. С нотариално заверено решение на едноличния собственик на капитала от 30.06.2023 г. и договор за прехвърляне на дружествените дялове от същата дата Хърсовски избира майка си за управител на дружеството и й прехвърля 100% от дружествените му дялове. Тези обстоятелства са вписани в Търговския регистър на 06.07.2023 г.  
Съгласно удостовереното с писмо с вх. № КПК-2011-2/02.07.2025 г. от Председателя на ПК по ЗПК при Общински съвет Б. след извършена справка в деловодната система на Общински съвет Б., не са открити протоколи от заседания на Общинския съвет, както и протоколи от заседания на постоянните комисия към Общинския съвет, които да се отнасят до въпроси, свързани с дружеството „ ******“ ЕООД. Съобразно данните и доказателствата, постъпили с писмо с изх. № 61-03-218-001/ 20.06.2025 г. от кмета на община Б. дружеството е изпълнител по договор № 98-00-272/08.07.2024 г. с община Б. с предмет: „Избор на изпълнител за провеждане на курс „Дигитални умения“ по проект: „Изграждане на младежки център Б.“, финансиран по Национален план за възстановяване и устойчивост, процедура с код BG-RRP-1.008, А1 Младежки центрове на стойност 45 000, 00 лв. без ДДС. За възложителя община Б. се е подписал кметът на общината, както и директорът на дирекция „Финанси“, а за изпълнителя „ ******“ ЕООД - управителят  Й.  Х.. В последствие на 16.09.2024 г. е подписано Допълнително споразумение към договора, подписано от същите лица – страни по договора. Във връзка с изпълнението на Договор № 98-00-272/08.07.24 г. са извършени три плащания: с фактура № 0000000009 от 10.07.2024 г. – авансово плащане по договора на стойност 9000 лв., с фактура № 0000000010 от 11.12.2024 г. – междинно плащане по договора на стойност 18 000 лв. и с фактура № 0000000012 от 20.05.2025 г. – окончателно плащане на стойност 18 000 лв. Фактурите на са предоставени по производството.   
По отношение на направените в сигнала искания за извършване на проверка дали Хърсовски е назначен в дружеството на майка си и дали са му изплащани възнаграждения във връзка със сключения договор с общината, както и дали е получавал възнаграждение за участието му в програмата „ABLE Mentor“ се установява следното: от извършена служебна справка в Регистъра на уведомленията за трудови договори и уведомления за промяна на работодател, се установява, че Хърсовски няма и не е имал трудово правоотношение с дружеството „ ******“ ЕООД. Що се отнася до програмата „ABLE Mentor“, същата е разработена и администрирана от Асоциацията на българските лидери и предприемачи (ABLE), и е насочена към ученици в 10. и 11. клас от цялата страна. На ел. страница на община Б. е поместено съобщение, което гласи: Последният етап от проекта на „Дари книга, промени живот“ към програмата ABLE Mentor стартира в Б., с дати за събиране – 15.12.2021 г. – 21.01.2022 г. Посочено е, че инициативата е на ученичка от 11 клас в ПМГ „***“, съвместно с нейния ментор  В.  Д.. Не се съобщава за участието на Хърсовски като ментор или в друго качество в програмата  ABLE Mentor в община Б.. 

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
           Мартин Хърсовски в качеството му на общински съветник в Общински съвет Б. е лице, заемащо публична длъжност по смисъла на чл. 6, ал. 1, т. 32 от ЗПК, респективно и на основание чл. 13, ал. 1, т. 6 от ЗПК - компетентна да се произнесе относно наличието или липсата на конфликт на интереси по отношение на него е Комисията за противодействие на корупцията.  
При наличието на тази първа предпоставка за конфликт на интереси –лице, заемащо публична длъжност по чл. 6, ал. 1 от ЗПК, определящо за възникването му е наличието на упражнено правомощие по служба в частен интерес - личен или на свързано лице по смисъла на § 1, т. 9, б. „а“ от ДР на ЗПК, предопределен от възможността за реализиране на материална или нематериална облага, както и на възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност. 
Компетентността на общинския съвет като орган на местно самоуправление е регламентирана в чл. 21 и следващите от Закона за местното самоуправление и местната администрация (ЗМСМА). Правомощията на отделните общински съветници са дефинирани в чл. 33, ал. 1 от същия закон, според който общинският съветник: има право да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. 
От предоставените по преписката доказателства се установява, че в Общински съвет Б., както и в Постоянните му комисии, не са били предлагани за разглеждане и гласуване въпроси, отнасящи се до дружеството „ ******“ ЕООД, т.е. не са приемани решения, касаещи дружеството. Това означава, че няма как и общинският съветник Хърсовски да е взел участие при гласуването за приемане на такива решения на Общински съвет Б.. 
В този случай липсата на упражнени правомощия по служба от овластеното лице изключва наличието на нарушение на разпоредбите на Глава Осма, Раздел II от ЗПК, което води и до липсата на конфликт на интереси по отношение на Мартин Хърсовски в качеството му на общински съветник в ОбС Б.. 
Извън горното, от събраните в хода на производството доказателства се установява, че дружеството „ ******“ ЕООД има сключен договор с община Б. с предмет: „Избор на изпълнител за провеждане на курс „Дигитални умения“ по проект: „Изграждане на младежки център Б.“, финансиран по национален план за възстановяване и устойчивост, процедура с код BG-RRP-1.008, А1 Младежки центрове. Налице са и доказателства, че общината като възложител е изплатила на изпълнителя стойността по договора, равняваща се на 45 000, 00 лв., в три транша – за авансово, междинно и окончателно плащания по договора. Видно е, че договорът е подписан между община Б., представлявана от кмета, като възложител и дружеството представлявано от неговия  едноличен собственик на капитала и управител  Й.  Х.. Т.е. в този случай Мартин Хърсовски като общински съветник в Общински съвет Б. не е упражнил и не би могъл да упражни правомощия по служба при сключването на договора с дружеството, чийто едноличен собственик на капитала и управител е майка му, т.к. същите са в изключителната компетентност на кмета на общината.  
          Приложените по административната преписка и анализирани в настоящото производство доказателства мотивират извод, че в качеството си на общински съветник в Общински съвет Б., Мартин Хърсовски не е упражнил правомощия по служба, които да се отнасят до „ ******“ ЕООД. Т.е по отношение на него е налице само една от кумулативно изискуемите предпоставки, обосноваващи наличието на конфликт на интереси, а именно лице, заемащо публична длъжност. Липсата на който и да е елемент от общия състав на конфликта на интереси, съгласно чл. 70 от ЗПК,  води до липсата на конфликт на интереси. 
Комисията прави своите изводи за наличие или липса на конфликт на интереси на база доказателства, събрани по реда на АПК, а в случая събраните такива налагат извод за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси. 
  Предвид изложеното и на основание чл. 92, ал. 1 и ал. 2 от ЗПК във вр. с § 5, ал. 1 и § 7, ал. 2 от ПЗР на ЗПК, Комисията за противодействие на корупцията

Р Е Ш И:

НЕ УСТАНОВЯВА конфликт на интереси по отношение на Мартин Хърсовски, ЕГН *** - общински съветник в Общински съвет Б. и в това му качество лице, заемащо публична длъжност по смисъла на чл. 6, ал. 1, т. 32 от ЗПК, поради липса на упражнено правомощие по служба по отношение на „ ******“ ЕООД в периода от 14.11.2023 г. до 02.07.2025 г. (датата на писмо от ПК по ЗПК при ОбС Б.), в това число и във връзка със сключването на договор № 98-00-272 /08.07.2024 г. 
 
Препис от решението да се изпрати на Окръжна прокуратура – Б., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

             КОМИСИЯ:

                             
                             ЗА ПРЕДСЕДАТЕЛ:……………/П/……………….../АНТОН СЛАВЧЕВ/

                             ЧЛЕН:…………………/П/………………….../АНТОАНЕТА ЦОНКОВА/

      ЧЛЕН:………………….…/П/…..……....……………./ПЛАМЕН ЙОЦОВ/

      


